除夜病中贈段屯田
作者：蘇軾
朝代：宋

paragraphs: 龍鍾三十九，勞生已强半。
歲暮日斜時，還爲昔人歎。
今年一線在，那復堪把玩。
欲起强持酒，故交雲雨散。
惟有病相尋，空齋爲老伴。
蕭條燈火冷，寒夜何時旦。
倦僕觸屏風，饑鼯嗅空案。
數朝閉閣卧，霜髮秋蓬亂。
傳聞使者來，策杖就梳盥。
書來苦安慰，不怪造請緩。
大夫忠烈後，高義金石貫。
要當擊權豪，未肯覷衰懦。
此生何所似，暗盡灰中炭。
歸田計已决，此邦聊假館。
三徑粗成資，一枝有餘暖。
願君更信宿，庶奉一笑粲。